
Uznesenie Okresný súd Humenné v právnej veci starostlivosti súdu o maloletú: A. A., nar. XX.XX.XXXX, t.č. Centrum pre deti a rodiny B., zast. kolíznym opatrovníkom: Úrad práce, sociálnych vecí a rodiny Humenné, dieťa matky: C. A., nar. XX.XX.XXXX, trvale bytom D. XXXX/XX, E. o nariadenie neodkladného opatrenia takto rozhodol: I. Súd neodkladným opatrením ponecháva maloletú A. A. nar. XX.XX.XXXX v starostlivosti Centra pre deti a rodiny B.. II. Neodkladné opatrenie sa nariaďuje do právoplatného rozhodnutia vo veci vedenej na Okresnom súde Humenné pod sp. zn. 10P/97/2026, najdlhšie však na dobu šiestich mesiacov od vykonateľnosti tohto rozhodnutia. odôvodnenie: 1. Úrad práce, sociálnych vecí a rodiny Humenné dňa 01.07.2026 podal podnet na začatie konania vo veci vydania neodkladného opatrenia, ktorým sa domáhal, aby súd ponechal mal. A. A., nar. XX.XX.XXXX (ďalej ako „maloletá“) v Centre pre deti a rodiny B. na dobu do právoplatného rozhodnutia súdu o nariadení ústavnej starostlivosti, ktoré je vedené na Okresnom súde Humenné pod sp. zn. 10P/97/2026. Úrad práce, sociálnych vecí a rodiny Humenné v podnete zo dňa 01.07.2026 uviedol, že na základe podnetu orgánu SPODaK Okresný súd Humenné uznesením sp. zn. 10P/182/2025 právoplatným dňa 16.01.2026 u maloletej nariadil výchovné opatrenie a to pobyt v Centre pre deti a rodiny B. za účelom zabezpečenia úpravy rodinných a sociálnych pomerov na dobu najdlhšie šiestich mesiacov. Uložené výchovné opatrenie a tým aj pobyt maloletej v zariadení končí dňom 16.07.2026. Vzhľadom k tomu, že výchovné opatrenie nesplnilo účel, orgán sociálnoprávnej ochrany detí a sociálnej kurately ÚPSVR Humenné podal dňa 08.06.2026 podnet na nariadenie ústavnej starostlivosti z dôvodov, ktoré sú uvedené v podnete. Po skončení uloženého výchovného opatrenia v Centre pre deti a rodiny B. nie sú reálne možnosti návratu mal. dieťaťa do rodinného prostredia, pretože matka po ukončení hospitalizácie v Psychiatrickej nemocnici v Michalovciach z dôvodu liečby závislosti na alkohole nepokračuje v ambulantnej liečbe, nespolupracuje s orgánom SPODaSK, nereaguje na telefonáty centra, ani psychologičky referátu poradensko-psychologických služieb, pri výkone terénne sociálnej práce v domácnosti nie je zastihnutá. Ani príbuzní nemajú o matke žiadne informácie. Maloletá sa nachádza vo vývinovom štádiu života, kedy je odkázaná na plnohodnotnú starostlivosť zo strany dospelých. Ak by v tomto štádiu života bola zverená do osobnej starostlivosti matky, jej zdravie, vývin a život by bol ohrozený, pretože matka opakovane zlyháva pri liečbe závislosti na alkohole a nemá podpornú rodinnú sieť, ktorá by jej podala pomocnú ruku, motivovala a podporovala k zmene spôsobu života. Pojednávanie vo veci nariadenia ústavnej starostlivosti je vytýčené na deň 10.07.2026. Pokiaľ Okresný súd Humenné právoplatne nerozhodne vo veci nariadenia ústavnej starostlivosti, je v záujme maloletej, aby bola naďalej umiestnená v zariadení Centra pre deti a rodiny B..
2. Dňa 02.07.2026 tunajší súd z úradnej povinnosti začal konanie, na základe vyššie uvedeného podnetu Úradu práce, sociálnych vecí a rodiny Humenné zo dňa 01.07.2026. 3. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 4. Podľa § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 5. Podľa § 324 ods. 3 CSP, neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 6. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 7. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach návrhu na začatie konania podľa §132 CSP, uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 8. Podľa § 328 ods. 1 CSP, ak súd nepostupoval podľa § 327 CSP, nariadi neodkladné opatrenie, ak sú splnené podmienky podľa §325 ods.1, inak návrh na nariadenie neodkladného opatrenia zamietne. 9. Podľa § 329 ods. 1 prvá veta CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 10. Podľa § 333 CSP, neodkladné opatrenie zanikne, ak uplynul čas, na ktorý bolo nariadené. 11. Podľa § 367 ods. 2, 3 a 4 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 12. Súd po oboznámení sa s podnetom zistil, že naposledy bolo o maloletej rozhodované tunajším súdom, rozsudkom zo dňa 28.11.2025, ktorým súd nariadil výchovné opatrenie a to pobyt maloletej v Centre pre deti a rodiny B. za účelom zabezpečenia úpravy rodinných a sociálnych pomerov na dobu najdlhšie šiestich mesiacov. Rozsudok nadobudol právoplatnosť dňa 16.01.2026. Konanie bolo vedené pod sp. zn. 10P/182/2025. 13. Súd má za to, že v danom prípade je dôvodné nariadiť neodkladné opatrenie, ktorým sa maloletá A. A., nar. XX.XX.XXXX ponechá v starostlivosti Centra pre deti a rodiny B.. Z podnetu ako aj z informácii zistených súdom vlastnou činnosťou je zrejmé, že matka maloletej trpí závislosťou na alkohole a opakovane u nej zlyháva liečba. S poukazom na uvedené nie je možné zveriť maloletú do osobnej starostlivosti matky, nakoľko zdravie, vývin a život maloletej by bol ohrozený. Otec maloletej nie je v rodnom liste uvedený a súd nemá vedomosť o iných rodinných príslušníkoch, ktorí by prejavili záujem o poskytovanie starostlivosti o maloletú. Vzhľadom na skutočnosť, že výchovné opatrenie zo dňa 28.11.2025 bolo nariadené najdlhšie na dobu šiestich mesiacov, jeho platnosť uplynie najneskôr dňa 16.07.2026 (rozsudok zo dňa 28.11.2025, sp. zn. 10P/182/2025 nadobudol právoplatnosť dňa 16.01.2026). Súd má za to, že je splnená požiadavka bezodkladnej potreby úpravy pomerov, nakoľko je potrebné zabezpečiť ďalšie zotrvanie maloletej v zariadení. Vo veciach starostlivosti súdu o maloletých je potrebné vždy sledovať najlepší záujem dieťaťa a v tomto konaní je práve v záujme mal. dieťaťa, aby zotrvalo v Centre pre deti a rodiny B., kde jej bude naďalej zabezpečená nepretržitá starostlivosť. Súd má za to, že pre zachovanie kontinuity v starostlivosti
o maloleté dieťa je potrebné neodkladným opatrením upraviť pomery tak, ako je uvedené v prvom výroku tohto uznesenia. S poukazom na to, že na tunajšom súde je vedené konanie o nariadenie ústavnej starostlivosti pre maloletú A. pod sp. zn. 10P/97/2026 súd rozhodol, že toto neodkladné opatrenie sa nariaďuje do právoplatného rozhodnutia vo veci vedenej na Okresnom súde Humenné pod sp. zn. 10P/97/2026, najdlhšie však na dobu šiestich mesiacov od vykonateľnosti tohto rozhodnutia. Poučenie: Proti tomuto rozhodnutiu je možné podať odvolanie v lehote 15 dní odo dňa jeho doručenia prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. V odvolacom konaní možno uvádzať nové skutkové tvrdenia a predkladať nové dôkazné návrhy. Ak nebude povinnosť uložená týmto rozhodnutím splnená v stanovenej lehote, možno sa jej splnenia domáhať návrhom na vykonanie exekúcie podľa osobitného predpisu, a ak ide o výkon rozhodnutia vo veciach starostlivosti o maloleté deti, mimo peňažnej povinnosti, výkon rozhodnutia o návrat maloletého do cudziny podaním návrhu na výkon rozhodnutia podľa Civilného mimosporového poriadku.

